
PRVI DAN U ŠKOLI 

I tako se Perica otpravio prvi put u 
školu. Knjiga još nije nosio, jer će mu 
ih istom dati u školi. 


ZAKLADE TISKARE NARODNIH NOVINA 

Majka ga je pratila. Uzela je sa so¬ 
bom košaru jabuka za dar kumi u selu. 
Perica je zamišljeno išao pred njom. Mu¬ 
čila ga velika briga: Bog zna, hoću li se 






i u školi smjeti igrati? vele da se tamo 
vazdan nešto uči! A vele i to, da tamo 
vazda šeće učitelj sa šibom. Zato se Pe- 
rica pomalo i bojao — ne toliko škole, 
koliko šibe! 

Kad su izlazili iz dvorišta, pijetao je 
upravo sletio na tarabe i htio da kuku- 
rikne. Ali kad je opazio Pericu u sveča¬ 
nom ruhu, kao da mu je zapelo zrno ku¬ 
kuruza u grlu: ni glasa nije od sebe dao. 
A onda je mislio: I ja bih s Pericom 
išao u školu, jer tamo ima mnogo mrvica 
po podu, ali bi me putem ščepao jastreb. 
Jastreba se jako bojim, jer ima jačikljun 
od mojega. A u školi bi mi djeca čupala 
perje iz moga repa. Mogao bih se doduše 
sakriti pod klupu, ali bi mi ondje opet mo¬ 
gao koji zlobnik da pričepi prste. Znam 
ja te nevaljalce. 

Cica maca sjedjela je na vrhu krova i 
žmirkala kao da ga pita: 

— Kuda Perice? Tko će me danas 
natezati za rep? I ja bih s tobom, ali su 
me vrapci na krovu pozvali da se igramo 
skrivača. U školi mogao bi kome nestati 
sir ili slanina iz torbe, pa bih ja bila kriva. 


Čuko Bundaš neko je vrijeme trčka¬ 
rao za njima i plazio jezik, a onda stao. 
Gledao je za njima i mislio: E, ne mogu 
ja s Vama! Susjed je zaklao prasence, pa 
treba da mu pomognem praviti kobasice. 
U školi natezali bi me oni derani za rep, 
a ja to ne volim. Ugrizao bih kojega, a 
onda bi mi učo isprašio batinom bundu. 

Ptičica na grani u šumi kuda su pro¬ 
lazili kliknula je: 

— Evo opet đaka! Počela je škola. 
Treba da se čuvam, jer bi mi koji od njih 
mogao baciti kamen u glavu. 

Nije znala da Perica nije takav! 
Uostalom, tko bi ga znao! 

Susreli su i susjeda Martina. Vraćao 
se s puta. Radio je negdje u tuđem selu 
cijelo ljeto da stekne nešto novaca i da 
kupi djeci, ženi i sebi odjeću i obuću za 
zimu. 

— Gle ti maloga Perice! I on već ide 
u Školu! 

Perica visoko uzdigao nos. Bio je po¬ 
vrijeđen, što tako pita. Što ćemo! Nitko 
mu danas nije ravan! 

Ušli u školu. »Krasna kuća — mnogo 
veća od naše!« — klikne Perica. Iz su¬ 
sjedne sobe dopirao je žamor kao iz koš¬ 
nice. 

— Tamo su! — pomisli odmah Perica. 
I veselo je tamo! 

— Je li gospodin učitelj unutra! — 
upita majka. 

— Nije. Sad će doći. U dvorištu je, — 
odgovori jedan mali koji je tako slasno 
mljaskao jabuku da su i Perici došle sline. 

Za čas dođe i učitelj. Pozdrave ga, a 
on im se prijazno nasmiješi. Prvo što je 
Perica opazio, bilo je da učitelj nema ši¬ 
be u ruci, a on ga je vazda tako zamišljao. 
Učitelj, pa bez šibe! Kako je to moguće? 
Kod kuće svi su ga strašili: »Čekaj samo 
dok dođeš u školu! Tamo će te već šibom 
ukrotiti.« A kad tamo učitelj ga je još po¬ 
gladio, uzeo za ruku i posadio u prvu 
klupu: 

— Tu ćeš sjedjeti! — rekao mu je. 

Majka je neko vrijeme bila s njim, a 
onda je izišla iz škole. On je potrčao za 
njom. Da pobjegne iz škole? Ne! Nje¬ 
mu se u školi sviđa. U njoj je veselo. U 

klupama ima mnogo djece, po zidovima 
lijepih slika, a učitelj je tako prijazan i 
mio gospodin! Zato je Perica od veselja 
zagrlio majku i šanuo joj u uho: 

— Majko, pa lijepo je u školi! I ve¬ 
selo! 

Majka se radosno nasmije i reče 

— Ajde u razred! Idem kumi, a onda 
ću kući. Ti se vrati s Tomicom iz našega 
sela. On je velik i pametan pa će paziti 
na te. 

Što da Vam dalje pričam! Perici je 
bilo tako lijepo u školi damu je bilo krivo 
krenuti kući. Stao je pred školom i zagle¬ 
dao se u nju, tako da je morao trčati za 
Tomicom da ga dostigne. 


PERICA I BUNDAŠ 

Kad se Perica prvi dan vratio iz škole, 
silno se ponosio time što je i on sada đak. 

— Gle, majko, što sam dobio u školi! 
— izdaleka već poviče sav uzduhan di¬ 
žući u vis novu pločicu. 


A majka se čudi i ljubi ga u obraze 
koji su se zarumenili od trčanja. 

— Pa i pisaljku već imam, majko! I 
zadaću smo već dobili za sjutra! 

— I zadaću, Perice? Da nijesi možda 
krivo čuo? — upita majka čudeći se još 
većma. 

— Jest, jest majko! Pravu pravcatu 
zadaću na tablici! Onako kako je dobi¬ 
vao naš Stanko dok je išao u školu. Re- 
ko nam je gospodin učitelj da svaki na¬ 
crta na pločicu što ga volja. Glavno je 
da nešto nacrta. 

Perica nije pitao kao obično ni za jelo, 
ni za zrelu krušku u voćnjaku, ni za cicu- 
macu. Najveće čudo bilo je međutim to 
što je zaboravio i Bundaša, svoga dra¬ 
goga ćuku, s kojim bi se često čitav dan 
igrao. Bundaš je bio pametan pas koji 
nije umio samo da laje, već i da sjedi na 
stražnjim nogama, a prednjima da prosi; 
umio je da nosi u gubici svakojake stvari, 
čemu su se svi čudili. Perica i Bundaš 
bili su nerazdruživi; i jutros jedva su 
otkinuli Bundaša od Perice kad je kre- 

nuo u školu: silom je i Bundaš htio 
s njim. 

— Nije to za te, Bundašu, jer ti ne bi 
naučio više negoli i sada znaš: vau, vau! 
A repom se ne može pisati! — rekao mu 
Perica i otišao bez dragog Bundaša. 

Sjeo Perica pod orah na klupu i cr¬ 
tao Bundaša. Nema druge — valja izra¬ 
diti zadaću. Mada je više brisao nego 
crtao, ipak je najposlije izašlo nešto što 
bi imalo biti slično Bundašu. 

— Je li, majčice, da je ovo slika na¬ 
šega Bundaša? Evo tu mu je glava, tu su 
mu oči, noge i rep. Baš sam ga dobro na¬ 
crtao! i i-, :V ’D 

Majka ne reče ništa, nego se samo ra¬ 
dosno smješka i gladi Pericu rukom po 
tjemenu. 

I sad Perica ne može da se iščeka sju- 
trašnjeg dana. Rano u veće legne na po¬ 
činak, metne pločicu na klupu kraj kre¬ 
veta da bude kraj njega, ali san mu ni¬ 
kako ne htjedne na oči. Sve su mu misli 
bile u školi: kako će tamo sjutra poka¬ 
zati sliku svoga Bundaša. Već se mjesec 

visoko uzdigao nad goru kad je Perica 
usnuo. 

Kasno je usnuo, kasno se sjutradan i 
probudio. Majka je s ocem otišla u polje 
na posao misleći da će se ranije vratiti i 
probuditi Pericu. Stanko je otjerao kra¬ 
ve na pašu, a baka bila je stara, pa je za- 
drijemala pred kućom čuvajući proso od 
vrabaca. Kad se majka vratila i probu¬ 
dila Pericu, već su svi njegovi drugovi 
odjurili u školu. 

brže bolje skoči, hitro se umi¬ 
je, očešlja, uze sira i kruha u ruku, a 
torbu baci preko ramena pa bjež u školu. 
Jurio je kao da ga vile nose. Stigao je 
01 jamo sav zasopljen čas prije negoli je 
učitelj unišao, i sjeo na svoje mjesto. 
Prvo mu je bilo da pokaže svome susje¬ 
du sliku i da čuje što će reći. Htjede da 
izvadi tablicu iz torbice, ali jao! U torbi 
nema pločice! Perici je bilo kao da ga 
je grom ošinuo. Da je nije možda izgu¬ 
bio? Ne, to nije moguće! 

— Ah da! — sjeti se Perica. Ostala 
je na klupi kraj postelje gdje sam je si¬ 
noć stavio. Kuku meni! 

Već htjede da otrči kući po pločicu, 
ali uto uđe učitelj. Svi ustanu, pomole se 
i na učiteljev znak sjednu. Učitelj se ča- 
' sak porazgovori s njima, a onda reče: 

— No, da vidim što ste nacrtali! 

Svi izvadiše svoje pločice, samo je Pe¬ 
rica buljio pod klupu. Učitelj to opazi, 
pa ga upita: 

—• No, Petice, gdje je tvoja pločica? 

Perica ustade, brižne u plač i kroz 
suze izmuca: 

— Ostala je kod kuće. A sliku sam 
nacrtao tako lijepo! 

— Vjerujem ti da si je nacrtao! — 
mirio ga je učitelj i gladio po obrazima. 
Perica se malo osokolio i pogledao ga 
očima punim suza. Pogled mu poleti 
kroz prozor prema kući, gdje je njegova 
pločica na klupi kraj postelje i na plo¬ 
čici nacrtana slika. I gle! Kroz prozor 
opazi Bundaša kako trči i nešto nosi u 
gubici. 

— Još mi i taj tu treba! — pomisli 
Perica. 

Čuo je kako je Bundaš dotrčao pred 
vrata i repom tri puta lupnuo, kao što i 

kod kuće »kuca« da mu otvore. Učitelj 
pođe k vratima, otvori ih, a u sobu uleti 
Bundaš. Svi su isprva kriknuli od straha, 
ali tad netko poviče: Bundaš! Bundaš! 

Bundaš se nije ni na koga obazirao, 
već ravno udari prema Perici, popne se 
prednjim nogama na klupu i pruži mu 
— što mislite? 

Pločicu! Peričina majka turila mu 
pločicu u gubicu i poslala za Pericom! 

I tako je Perica gospodinu učitelju 
mogao pokazati svoju prvu zadaću ... 

POVRATAK IZ ŠKOLE 

Jure, jure, 

Što se žure! 

Trčat im je sada lasno — 

U školi je bilo krasno: 



Učo im je pričo priču 
O čudesnom vilenjaku 
Koji grad je sagradio — 

Ma baš negdje na oblaku! 

U ušima još im zuji 
Pjesma skladna, lijepa, nova 

14 


O golubu bolesnome 
I o Živku, vrapcu s krova. 
Pa sad trče ko da lete — 
Aj veseli đački svijete! 

Ko da im je dala krila 
Iz učine priče vila! 


PERICA POSPANAC 

Perici se često desi te bi poslije podne 
zaspao u školi. Nije on tome kriv. Za ve¬ 
likih praznika natjerala bi ga majka sva¬ 
koga poslijepodneva da jedan sat pro¬ 
spava, samo da naraste što veći. Tako se 
naučio spavati poslije ručka, ali sad je 
škola, parnu nedostaje. Osim toga mnogo 
ima posla: utrkuje se s malim Tomicom, 
penje se na šljive, kruške i jabuke, plaši 
žabe kraj potoka. Mnogo je to pa se 
umori i zato ga u školi hvata drijem. Naj¬ 
gore mu je bilo, kad bi učitelj pričao koju 
veselu priču. Tada bi cio razred prasnuo 
u smijeh, a Perica bi saneno stao trti oči, 
ne znajući o čemu se radi. Tako bi ga 
gospodin učitelj uhvatio i ukorio, što je 

opet spavao. A to su dvije neprilike: prvo 
— ukor, a drugo — žao mu je bilo, što 
ono nije čuo. 

Ali Perica je pametan momčić. Da 
doskoči barem prvoj neprilici, dogovori 
se s Milanom, neka ga svaki put u takvoj 
zgodi gurne laktom u rebra, pa će i on 
udariti u smijeh. 

Jednoga dana su u školi računali. Ne¬ 
tko nije znao koliko je pet puta dva. 

No, Perice, znaš li ti? 

Svi se okrenu prema Perici, a on je 
slatko spavao. Milan ga gurne pod rebra, 
a Perica misleći da je opet bilo nešto ve¬ 
selo, udari u buran smijeh ... 

Kako mu je bilo kad se snašao, mo¬ 
žete misliti! 

NOVA ZEMLJOPISNA KARTA 

U školi se doživi svakoga dana nešto 
novo. Evo što se dogodilo Branku: 

Treći razred imade učitelja koji mno¬ 
go voli svoje učenike, a dabome i oni nje¬ 
ga. I on se s njima od srca nasmije kad 
se što veselo desi. Tako je bilo i neki dan. 


Osvanula je na zidu nova zemljopisna 
karta. Svi su odmah pohrlili tamo i odgo¬ 
netali, što pojedini znakovi znače. Ze¬ 
mljopis su nekako osobito voljeli, jer je 
bio za njih neki novi, nepoznati pred¬ 
met. Svako je na svoj način tumačio po¬ 
jedine znakove, a najviše Branko, koji je 
bio već i na moru pa odande donio lije¬ 
pih slika i pokazivao ih drugovima. Ove 
godine bio je u Kraljevici, i razumije se 
da je najprije potražio na karti mjesto 
gdje se kupao u moru. 

— Evo Kraljevice! Tu sam bio. Vozio 
sam se onamo parobrodom sa Sušaka. 

—- A kakav je to znak kod Kralje¬ 
vice? — upita netko Branka. 

— Zar ne vidiš da je to udica! Tamo 
se love ribe, pa su zato naslikali udicu! 
— podrugljivo će Branko i ponosno se 
okrene, kako on mnogo zna, a oni ništa. 

Ali kad je poslije učitelj protumačio 
da je to sidro koje znači da tu pristaju 
brodovi, svi su začuđeno pogledali mu¬ 
droga Branka, a on pocrvenio kao ku¬ 
hani rak. 

NOGOMETAŠI 


rK tfri ' 

Ivica i Vlatko, dva zorna dječaka, 
Osnovali klub su baš od samih đaka. 


Znam da neće nitko čuditi se tome: 
Nogometna kluba oba su, dabome! 

Imenom se slavnim »Svračak« jedan 
A drugi je sebi ime »Kobac« dao. 


Od starih su prnja načinili lopte, 
Treniraju vazdan revno da sve sopte. 

Prirediše potom utakmicu pravu, 

Da se vidi tko će od njih steći slavu. 


Ne popušta momčad nijedna ni mrvu: 
Neodlučno svrše utakmicu prvu! 

I jedne i druge pratila je »smola« — 
Izjednačili su igru sa tri gola. 

Vratili se kući poderanih hlača, 

Pa je 1’ čudo što je gorkog bilo plača! 

I dok smjerno doma oprošten je mole — 
Očevi im šibom zabijaju — »gole« ... 




UTAKMICA 

Pričat ću vam priču o Olgi i Loli — 
Znam da slušat priče svatko od vas voli! 

Za imendan Loli loptu kupi nana, — 
Sad će biti s Olgom loptačkih megdana! 

Utakmicu one zametnule pravu, 

Obje htjele steći pobjedničku slavu! 

U takovoj igri i sudija treba, — 

A to se nametnu mali čuko Keba. 

Igrale su dobro, u najljepšem redu 
I skoro će igru kraju da privedu, 



r 



A1 na kraju Olga loptu baci krivo 
I pogodi Lolu usred čela živo! 


I Lola sad plače, a Keba koleba: 
Komu li pobjedu dosuditi treba? 


I TOMO BI U ŠKOLU 

Svi su otišli u školu, samo je mali To- 
mo morao da ostane kod kuće. Rekli su 
mu da je i premlad i premalen za školu, 
pa neka još do godine raste. 

Tomi je bilo krivo što i on ne ide u 
školu, a svi su njegovi drugovi otišli. 
Kad bi se sastali poslije škole kod igre, 
oni sve nešto pričaju o školi i o školskim 
događajima — sve neke nepoznate stvari 
za Tomu. Govorilo se tu o računalu, o 
tabli, o tintarnici i još o koječemu što je 
njemu bilo nepoznato. A imali su i lije¬ 
pu knjigu sa slikama gdje su i djeca i 
maca i čuko bili naslikani kao da su živi. 
Takvu mu je knjigu pokazao Perica, i 
on je se nije mogao nagledati. Pa je li 
onda čudo što je svaki dan molio majku: 

— Majko, upiši me u školu! 

I majka više nije mogla da odoli nje¬ 
govim molbama. Mislila: Možda još nije 
prekasno, pa ga jednog dana lijepo obuče 
i odvede u školu prije negoli su stigli 
onamo Tomini drugovi. Kad je gospo¬ 
din učitelj došao i čuo kako Tomo silno 
želi u školu, pogladi ga rukom po rume¬ 
nim obrazima. Uze ga za ruku i dade 
mu knjigu, pločicu i pisaljku, posadi ga 
u prvu klupu kraj Perice i reče: 

— Otsad si i ti đak ! 

Tomi se lice zasja od radosti. A što 
mislite kako li su se začudili njegovi dru¬ 
govi kad su ga našli u školi. Kliktali su 
od veselja, jer je sad opet društvo bilo 
potpuno! 

Kad je škola svršila, uprtili su svoje 
torbice i svi zajedno krenuli kući. Čas bi 
razgovarali, a onda bi opet potrčali, tako 
da su im torbice lupale po leđima. Tomo 
ih je naravski jedva stizao. Ali što je 
glavno: Sad se i on mogao s drugovima 
upustiti u razgovor o školi. 

MEHO 

Došao je Meho jutroske u školu, 

Našao se odjednom u đačkome kolu. 
Odrasto je negdje u bosanskom kraju, 
Nosi fes na glavi, pa svi u njeg zjaju. 

»Što čakšire ima!« — svi se redom čude, 
Jer takovih nema niko od njih tuđe. 

Po redu ga svaki nešto novo pita, 

A on lijepo zbori — ko da knjigu čita! 

Čude se kad reče da je »turske vjere«, 

A turski baš ne zna, ama, niti zere! 

Uto mali Pero dosjeti se prvi : 

»On je druge vjere, al smo jedne krvi!« 


LAĐA 



Njih dvojica načinili 
Lađu iz papira, 

Pažljivo ih Šarko gleda, 

Pa ih kritizira 1 ): 

1 ) Kritizira = prosuđuje, da li valja ili ne. 

»Baš ste lađu izgradili 
Malenu i usku! 

Ni moj rep ne stane u tu 
Orahovu ljusku!« 


Tu za tezgom »čiča Pera« stoji, 
A kod kase Brana novce broji. 

Pera kupce mami, glasno viče: 
»Ajte, braćo, svi kod svoga čiče! 



DUĆANDŽIJE 


Sastali se Perica i Brana, 
Igrali se cio dan dućana. 

Kod nas vam je, čujte braćo draga, 
Ponajbolja roba, dobra vaga!« 

Ali jednog morali su dana 
Zatvoriti vrata svog dućana. 

Slaninu im izjedoše miši, 

A sol im se rastopi na kiši. 

Vagu vratit morali su mami, 

A bombone — pojeli su sami! 


NEĆE DADO U VODU 

Majka: Žestoko baš sunce žarko 
S neba pali, 

Ajd u vodu da se kupaš 
Ajde, mali! 

Dado: Ja bih išo, al se malko 
Vode bojim 
Pa radije u plitkome, 
Mamo, stojim. 

Majka: Ne boj mi se! Tvoja maja 
Držače te ! 

Ajde da te plivat učim, 
Drago dijete! 

Odvaži se i u vodu 
Mali kreće, 

Lupa, pljušti, prska, viče 
Ao sreće! 

MIŠINA ŽELJA 

Pred izlogom punim stoji 
Mali Miša 

Mili Bože, što tu ima 
Bombona, slatkiša! 

Zaželio da se i njem‘ 

Dućan takav stvori 
Pa da onda mušterije 
Slatkišima dvori. 

Kad bi mu se ispunila 
Želja ova slavna 
Sam bi Mišo ondje bio — 
Mušterija glavna. 

IVIČIN PJETLIĆ 

Izvalili se prvi pilići! Kljuvali, pro¬ 
kljuvali i iskobeljali se iz ljupine. Kvo- 
čka bi najvoljela da ih izvede malo na 
dvorište i da im pokaže bijeli svijet i svoje 
društvo: staroga kokota koji im ne da po 
noći spavati svojim kukurijekanjem, i 
matore koke koje čitav dan traže ono što 
nisu izgubile. Ali: svijet je danas i odviše 
bijel — sve blješti na suncu od snijega, 
a ni koke nisu sve na okupu, jer još tri 
strpljivo sjede na jajima. Uza sve to koka 
je nekoliko puta krenula prema otvore¬ 
nim vratima kuhinje, no svakiput su ih 
zatvorili njojzi ispred nosa: ne daju, pa 
ne daju! I znadu, zašto ne daju! 

Ivi i Marici baš su se sviđali pilići! 
Doduše, Mara se nije usudila da uzme 
koje ispred nabusite kvoce, ali Ivo bio je 
junačina kao i svi dječaci, pa je ugrabio 
pilence. Ali kad je bijesna kvoca uperila 
k njemu i nakostriješila perje i rep, izbe- 
čio je Ivo oči, a i Mara se za nj uplašila, 
pa je brzo pustio pilence na tle. Kvoca 
je zakrilila svoje mezimče i glasno se lju¬ 
tila na tu drskost, no doskora se umirila. 

Pilići su rasli, rasli. Počeli su i zamje¬ 
njivati pahuljice, žute poput žganjaca, 
pravim pravcatim perjem. I repić je već 
nekima porastao; to će biti pjevčići. 

— Gle majo, kako ono pile ima repić 
kao vrapčić! Baš mi se sviđa! — klikne 
Ivo. 

— Sviđa ti se! Pa dobro, neka bude 
tvoj! Pazi na nj, a kad odraste doći će i 
tvoj imendan, pa ćemo ga zaklati. 

— A meni, majo? Zar meni ništa? — 
javi se Mara. 

— Dobro, i tebi. Izaberi kokicu i ona 
će biti za tvoj imendan. 

Djeca kliknu od radosti i zagrle 
majku. 

Ivin pjetlić je brzo rastao, a tako i 
Marina kokica. Sabirali su mrvice od 
kruha pa su ih krišom hranili, samo da 
što bolje napreduju. Majka, udovica Sta¬ 
na, veselila se tome, jer je vidjela da će 
biti dobri gospodari. To seljacima i treba! 

Pri svršetku škole došao je Ivin imen¬ 
dan. U predvečerje toga dana palili su 
po svem selu ivanjske kresove. Djed im 
je pričao da je to pradavni običaj i da je 
i on tako preskakivao vatru dok je bio 
mlad, ali — njima nije dao! Rekao je, 
neka to čine stariji momci i djevojke koji 
su u tom spretniji. Kasno u noć razlije- 
gala se pjesma »Lijepi Ivo kriješ nalaže. 
Lijevom rukom kriješ nalaže, desnom 
rukom frulu svira ...« 

Kad su se vratili kući, zaprepastio se 
Ivo: majka upravo uzela nož da zakolje 
pjetlića. 

— Nemoj, majo! Nemoj moga pje¬ 
tlića ! 

— A zašto? Ta sjutra je tvoj imen¬ 
dan! — začudi se majka. 

— Neka! Ja ću ga hraniti do jeseni i 
prodati pa ću kupiti lijepu knjigu. Tako 
volim čitati priče! 

Zauze se i Mara za pjetlića, i on osta¬ 
de na životu. Slično se dogodilo i pred 
Veliku Gospoju, kad je bio Marin imen¬ 
dan, pa majka htjela da zakolje kokicu: 
Marino zauzimanje spasilo je koki život. 



Došla i jesen. Na Miholje odnio je 
Ivo s majkom pijetla — sada već pravoga 
pjetlešinu — u grad, i tamo ga proda- 
doše za dvadeset dinara. Za dobiveni no¬ 
vac nije Ivo kupio samo knjigu, nego i 
crtanku i olovke, jer je volio crtati živo¬ 
tinje, a osobito ptice. 

A Marina kokica? Ej, ona je bolje 
izabrala! Nije ju htjela prodati, jer joj je 
snijela skoro svaki dan po jaje. Nekojima 
je počastila sebe i Ivicu, a nekoje bi pro¬ 
dala i kupila vune za vezenje. Treba i 
Ivi, i maji i njoj maramica, a ona ih umije 
tako lijepo navesti. 


SABLAST BEZ GLAVE 

Za dugih zimskih večeri skupljala bi 
se djeca oko velike i tople zemljane peći, 
a djedo bi sjeo među njih i pričao im 
svega i svašta. Pričao im je i vjerojatnih 
i nevjerojatnih stvari, ali djedo je tako li¬ 
jepo umio pričati da su ga slušali kao 
žubor gorskoga potočića. Nijesu ni do¬ 
spjeli da misle o tome, može li ono biti 
ili ne može biti što djedo priča. Jedne ve¬ 
čeri pričao im je o sablastima takve stvari, 
da im se koža ježila na glavi. Osobito je 
bila strašna pripovijest o čovjeku bez 
glave, kojega je djedo, reče, vidio na ras¬ 
kršću kraj njihova sela. Djedo je znao 
da mu se to samo pričinilo, ali im toga 

nije htio reći. Mislio je: »Kad odrastu, 
onda će i sami znati što može biti, a što 
ne može!« Ali da je znao kako Mara 
nije mogla svu noć pravo spavati, možda 
im ipak toga ne bi bio pričao. 

Nekoliko dana poslije toga vraćala se 
Mara kasno uveče iz susjednog sela od 
strine. Žurila se što je bolje mogla, jer se 
već spustio mrak. Neprestano se ogleda¬ 
vala, ne ide li za njom sablast bez glave; 
još joj je neprestano zujila u ušima ona 
djedina pripovijest. Odahnula je kad je 
došla do prve kuće, ali u isti mah i pro- 
trnula. Jao, tamo uz tarabe stoji sablast 
bez glave! Pričini jqj se kao da ide pre¬ 
ma njoj. Prestravljena htjede da vikne, 
ali joj glas zape u grlu. Udari u divlji 
bijeg prema njihovu domu. Bez daha 
uleti u kuću i jedva istisne iz sebe: »Sa¬ 
blast ... bez glave ... na kraju sela ...!« 
Sjede na klupu, i istom kad se od straha 
oporavila, mogla je ispričati što je vi¬ 
djela. Djedo i majka slušali su Marino 
pričanje kao da vjeruju i ne vjeruju, ali 
su joj ipak rekli da joj se to pričinilo. 
No tko bi je uvjerio, kad je vidjela pa vi¬ 
djela! Samo je Ivo mudro šutio. 

Sjutradan ujutro zovne Ivo Maru: 
»Obuci se pa hajde za mnom.« Nije htio 
ni jednom riječi odati kuda je vodi. Mara 
pođe za njim, a on je odvede nakraj sela 
do one kuće gdje je vidjela onu sablast. 

— Gledaj, reče, onoga čovjeka bez 
glave koji se naslonio na ogradu! Juče 
smo ga načinili od snijega, postavili mu 
na glavu stari lonac pa smo gađali, tko 
će mu grudom snijega otepsti onaj lonac 
s glave. Susjed Janko, koji je bio među 

nama najjači, načinio je veliku grudu i 
otepao mu ne samo lonac nego i glavu. 
Evo, to je tvoja sablast bez glave! 

Mara pogleda onamo gdje je kraj 
ograde stajao Snjegović bez glave. Pri¬ 
znala je da Ivo ima pravo! To je ona si¬ 
noćnja sablast. 

Ipak se Mara nije umirila. Zar možda 
još nije pravo vjerovala? O ne! Bojala 
se, kako će joj se u školi rugati kad to 
čuju. Umirila se istom onda, kad joj je 
Ivo obećao da o tome neće nikome go¬ 
voriti. A ona je znala da Ivo drži riječ. 


TRKA 

Trojica se Šarko, Marko, Darko 
U trku baš dali bijesno, žarko! 

Kobasica u Markovoj torbi 
Pobjedniku biće dar u borbi. 

Svi će trčat do staroga duba — 

Za prvenstvo slavnog svojeg kluba. 

A1 već u početku — tko bi samo reko! — 
Obojicu Šarko je preteko! 

»Aj sramote!« — Darko već se jedi, 
A Marko će: »Trka ta ne vrijedi! 

Lako Šarko kraj nas slavu bere, 

Kad taj štenac trči — na četvere!« 

ODLUČNA BITKA 

Mali je Jurica čuvao na pašnjaku svi¬ 
nje. Bilo mu je tamo lijepo. Sastalo bi se 
tamo nekoliko malih svinjara pa bi na 
vrbi kraj potoka načinili njihaljku i nji¬ 
hali se. Privinuli bi s vrbe dvije jake gra¬ 
ne, vrbe bi isprepleli i povezali, i nji- 
haljka bila je gotova. Lijepo te zanjišu 
da letiš sve do vrbine krošnje, pa i otuda 
možeš vidjeti gdje su ti svinje. 

Konačno, i to im je dosadilo, ali je 
Jurica izmudrio novu igru. Nedavno je 
tuda prolazila vojska s topovima, pa Ju¬ 
rica predloži da i oni naprave topove iz 
— blata. Našli su žute zemlje ilovače i 
njihova »tvornica oružja« proradila je. 
Razdijelili su se na dvije strane — na 
dvije neprijateljske vojske koje će sad 
zametnuti bitku. Prvoj je vojsci bio zapo¬ 
vjednikom Jurica, pa zataknuo za šešir 
veliko guščije pero. Tako se zanio u svo¬ 
ju vojvodsku čast, da nije ni primijetio, 
kuda su svinje udarile. I upravo kad je 
bitka počela, dojuri usred paljbe susjed 
čiča-Andra i zgrabi vojvodu Juricu za 
vrat: 

— Tako ti, magarče, paziš na svoje 
svinje! Eno ih u mojem žitu! 

Bitka smjesta prestade. Vojvoda Juri- 
ca nekako se izmakne iz čvrstih šaka 
čiča-Andrijinih i potrči za svinjama, 
istjera ih iz žita pa umakne u šikaru. 
Čiča-Andra ljuteći se ode kući. Dakako 
da se bitka nije mogla nastaviti, jer to 
nije bilo predviđeno u bojnoj osnovi. 

Međutim pričaju da se ipak bitka ka¬ 
snije nekako čudno svršila. Vele da je to 
bilo uveče kod kuće i da su oba protiv¬ 
nika ljuto stradala. 


JUNACI OD MEGDANA 

Vojskovođa silni, sin susjedov Vlado, 

Na oružje digo sve »staro i mlado«: 

Tu su Stanko, Bora, Duka, Pero, Đaka — 
Sami kršni momci, junak do junaka. 

Ovjesili duge od kuruza brke, 

A od čađi crne obrve im mrke, 

Još za crven-kapu, što stoji na hero, 
Puranovo redom zataknuli pero. 

Ljeskov prut pod njima —- bedevija vitka, 
A vrbov o pasu — demeškinja britka. 
Svud oružja zveka, bojne trublje trube, 
Junaci u čela junačka se ljube. 

Tek što vođa znak je za navalu dao, 
Dušmanin u bijegu uzmicat je stao. 

A1 Perina teška ovo je bila greška 
Topnička u blatu četa zape teška ... 

U čas dobar eno konjica već juri, 
Topništvu u pomoć spremna već se žuri. 
Pratila je sreća u kreševu bolja: 
Pobjednicom ode sa bojnoga polja. 

Neprilika teška tek je bila u tom 
Što j‘ poneki strado u kreševu ljutom 
Te u kući novih dopanuo rana, 

Kad u »njegu« svoju preuze ga nana! 

Opet muke nove mnogi je ispašto 
Za junačka djela i viteška — dašto! 

Tu je opet bilo leleka i plača, 

Jer je vitez došo — poderanih hlača! 

SVISVETSKI PJEVČIĆ 

U našem selu bio je običaj da na dan 
Svih Svetih svaki pastir dobije u svoju tor¬ 
bu pečenoga pjevčića i komad gibanice. 
Lijep običaj kojemu se čobani neobično 
vesele. Taj dan ne tjeraju ni svinje ni 
blago na pašu, nego se skupe negdje za 
potkućnicom, nalože vatru, griju se, raz¬ 
govaraju se, pjevaju i časte se mesom i 
kolačima. I Jurica je ponio svoga pjev¬ 
čića na veselicu. Lijepo je stavio torbicu 
pod drvo i marljivo sabirao suharke da 
nalože vatru, jer je dan bio dosta studen. 

Vatra se rasplamsala, a čobani posje¬ 
dali oko vatre i izvadili pjevčiće iz torbe. 
Pođe i Jurica po svoju, ali torbe nema. 
Da se nije tko grdno našalio? Sumnji¬ 
čavo pogleda po družbi, koja je već ma¬ 
stila brade, ali oni kao da o svemu ne¬ 
maju ni pojma. E, ali torbe nema pa 
nema. Najednom poviče »vojvoda protiv¬ 
ničke vojske« Stanko: 

— Glete, Juričin Šarko trči nekuda 
s torbom! 

Svi pojure za Sarkom, ali tko bi ga 
dostigao. Izgubio se nekuda za plotom. 
Kad su ga pronašli, bio je već Juričin 
pjevčić raskidan u komade, a sve meso 
uprljano blatom. Još ih je skoro i ugri¬ 
zao, jer psi lako ne puštaju mastan zalo¬ 
gaj. 

Ju rici navru suze na oči. Htjede u 
kuću, ali ga Stanko povuče za rukav: 

— Ne plači! Ajde s nama, ima u nas 
svega dosta. 

Ipak Jurici jelo baš nije išlo u slast. 
Sve je mislio na svoga pjevčića, a još više 
na Šarka. »Skupo ćeš mi platiti svoje ne- 
poštenje!« reče tiho. Nije mislio pri tomu 
na onu: »U jednom se selu groze — a u 
drugom se — ne boje! 

CAMPEK 

»Naš je mali Campek« — 

Tako priča bata — 

»Zbilja mudro pseto 
Koje vrijedi zlata. 

Napao me juče 
Susjedov pas Kudro, 
Ali ga naš Campek 
Prevario mudro. 

Prišunjo se, alčak, 
Kudri iza repa 
Pa ga iznenada 
Za nj žestoko ščepa. 

Dok se Kudro ljutit 
S njime hrvat stao, 
Dotle sam već lako 
Petam vjetra dao!« 



DUHOVI U STAROJ GRADINI 

Iznad našega sela diže se stara gra¬ 
dina. U davno doba bio je to ponosan go¬ 
spodski grad, utvrđen jakim kulama, a 
danas od svega toga stoje samo ruševine. 

Stari ljudi pričaju da su čuli od svojih 
djedova, kako su tamo nekada stanovali 
velikaši-grofovi i kako je njima pripa¬ 
dalo skoro sve prostrano polje oko na¬ 
šega sela. Tamo su oni živjeli u obilju 
tako dugo, dok su im seljaci-kmetovi mo¬ 
rali ne samo besplatno obrađivati njiho¬ 
va polja, nego još i od svoje sirotinje da¬ 
vati neki dio. Kad je tlaka ukinuta, gro¬ 
fovi su propali i otišli Bog zna kuda, a 
njihov grad pretvarao se pomalo u ruše¬ 
vine. Nekoliko puta išla su djeca s uči¬ 
teljem onamo, promatrali su bedeme 
gradske i igrali se na prostranu gradsku 
dvorištu, gdje danas pasu krave. Ali, po 
noći nitko se nije usudio onamo, jer se 
pričalo da se tamo u najvišoj kuli javljaju 
duhovi. 

Jednoga dana poveo se u razredu raz¬ 
govor o gradini. Svaki je pričao nešto 
što se tamo nekomu desilo. Bilo je i ta¬ 
kvih priča od kojih se nekima koža je¬ 
žila, kad su ih slušali. Samo je Pera — 
to nije onaj mali Perica iz prvoga raz¬ 
reda — koga su zvali Nebojša mahnuo 
rukom i rekao: 


43 


— Ne vjerujem! To su sve drugi do¬ 
živjeli, a ne vi. U strahu su velike oči, pa 
su štošta dodali i iskitili oni sami, a po¬ 
nešto i vi. Nego znate šta! Kako bi bilo 
da večeras odemo onamo? Ja ću ići na¬ 
prijed, ja ću vas voditi. 

Svi razrogačiše oči, a Stanko (koga 
su zvali »Pospanac«, jer je išao, štono 
vele, »s kokošima spavati«) odmah reče: 
»Ja ne idem!« 

— Pa dobro, reče Pera, ti ne idi, no 
zar su svi drugi pospanci ili kukavice? 

Svi zašutješe. Nijedan više ne reče da 
ne ide, jer nitko ne htjede da bude pospa¬ 
nac ili kukavica, ali nijedan ne reče ni 
da ide. Tada se javi Tuna, Perin drug, 
pa reče: 

— Ja idem s tobom! Tko još? 

Sada se osokoliše i drugi, i doskora se 
skupi četica. Pa i Perina sestra Stanka 
priključi se hrabroj četi. Dogovore se da 
će se sastati kod one dvije vrbe na kraju 
pašnjaka, čim se smrači. 

Uveče bili su svi do jednoga na roči¬ 
štu kod dvije vrbe. Neki su išli bojažlji¬ 
vo, ali su ipak došli ne htijući da ih zovu 


kukavicama. Stanka je htjela povesti i 
psa Groma, ali Pero nije dao. »Što će 
nam štenac! Lajao bi pa bi poplašio ka¬ 
kovu sovu u duplju, a drugi bi mislili da 
lete duhovi. Ja se, dakako, ne bih prepla¬ 
šio !« 

Polako su se uspinjali šumskim pu¬ 
tem. Premda je bila mjesečina, ipak je u 
šumi bilo mračno. Svaki čas bi se koji 
lecnuo misleći da je vidio Bog zna što, 
a bio je kakav stari panj. 

Konačno su stigli i do gradine. Kroz 
razrušena vrata uđoše na čistinu usred 
gradskoga dvorišta. Tamo je bilo vidni je. 
Napola razrušene kule sablasno su se bi¬ 
jelile iznad njih — bile su vidjeti kao go¬ 
leme aveti, a prozorski otvori kao šuplje 
mrtvačke oči. šišmiši su ih oblijetali. 

— Tko će s nama na najvišu kulu? — 
upita Pera. Šutnja. Ipak se jave Tuna i 
Stana. 

Počeše se uspinjati. Kamenje se ru¬ 
šilo pod njihovim nogama, a kad stigoše 
gore, nešto sablasno prohuji uzduhom. 
Oni dolje strašljivo kriknuše i počeše 
bježati. 

— Ne bježite! — vikne Pera, koji se 
pojavio na prozoru kule. 

Ali da! Tko bi ih zaustavio. Već su 
bili kod vratiju, ali uto na svoj užas za¬ 
ču ju kako nešto dašćući juri iz šume pre¬ 
ma vratima. Stadoše kao ukopani, a onda 
jurnuše protivnim smjerom u kut čistine. 
Jao, trnje im ne da dalje. U smrtnom 
strahu stisnuše se u klupko, a nitko se ne 
usudi progovoriti ni riječi. Čuli su, kako 
je ona sablast iz šume projurila čistinom 
pa ravno na kulu. 

Propade Pera i ono dvoje! — šane 
netko. 

Stajali su tako kratko vrijeme, a onda 
netko poluglasno reče; »Bježmo kući!« 
I opet htjedoše da bježe, ali eto Pere, 
Tune i Stane, a pred njima nešto skače. 

— Budale! — vikne im Pera i zaustavi 
ih. 

v — Pa to je s njima Grom! To je on 
trčao iz šume! — klikne onaj koji je 
predložio da bježe kući! 

— Da, Grom! A vi ste mislili da je 
sablast. A one sablasti, koje su izletjele 
kroz prozore, bile su sove. Preplašile su 


se nas, a vi njih. Eto, kako su velike oči 
u strahu! 

Svima je odlanulo. Tim više što je i 
Pera sad s njima. Ohrabrili su se i ve¬ 
selo zapjevali. Nije im se žurilo kući, jer 
su se uvjerili da je ono o duhovima 
na starome gradu bila bajka. Izmislili su 
je ljudi, koji su u strahu vidjeli svašta, 
baš kao i oni malo prije. 

Drugi dan mnogo se o tome pričalo 
po selu i svi su se divili hrabrome Peri. 


ETO SVETOG NIKOLE 

Iz dalekih strana dobra vijest nam stiže 
Da Nikola Sveti dolazi sve bliže. 

Starac bijele brade i s mitrom od zlata 
Na mnoga će skoro pokucati vrata. 

Raduju se mnogo djeca svetom starcu 
Donijeće im opet kakvu lijepu stvarcu. 
Nekom treba lopta, trublja, nova beba, 

A malome Mirku drven konjic treba. 

Znate o čem djeca mala vode brigu! 

A ona poveća žele lijepu knjigu, 
Klizalice nove ili hitre saone, 

I ne misle više na slatke bombone. 

Dok u srcu tako šapću želje svoje, 
Krampusa se crnog svi ko vatre boje! 

Pa u kog se nađe mjesto dara — šiba, 
E, valaj će o tom šutjet kao riba! 

I tako vam otkrih, pred kim djeca strepe 
I rekoh vam redom dječje želje lijepe. 
Najljepša je želja ipak male Nade: 

Da Bog zdravlja bolnoj majci dade! 


BOŽIĆNA NOĆ 

Mali Božo nije nikako mogao da do¬ 
čeka Božića. Čim je prošao sv. Nikola 
s bijelom bradom i pozlaćenom biskup¬ 
skom kapom i čim su trgovci iz izloga 
uklonili one strašne crne i crvene »kram- 
puse« što su plazili crvene jezičine sva¬ 
komu prolazniku (a najviše zločestoj 


djeci), on bi svakog dana po deset puta 
pitao majčicu: 

— Majko, hoće li skoro Božić? 

— Hoće sinko! Već je pred vratima! 

— Hm! Pred vratima? Pa zašto ne 
uniđe? — čudio bi se Božo i pošao da 
otvori vrata i da zovne Božića unutra, 
ali kad ne bi nikoga našao, vratio bi se 
k majci i rekao: 

— Nema nikoga pred vratima! 

Majčica bi se nasmijala, pogladila ga 
po obrazima i rekla: 

— Strpi se! Ne znači to baš da je pred 
vratima, nego da će skoro doći, za koji 
dan! 

— A kako će doći? 

— Možda će se dosanjkati na bijel¬ 
cima! 

I kad je snijeg pao, opet je Božo svaki 
čas letio na ulicu čim bi čuo da zvonca 
na vratovima konja ciliču i da saonice 
jure. Ali su se u saonicama vozili čas se¬ 
ljaci, čas gospoda, sad bi vozili vino, sad 
drva, no teško očekivanog Božića nema 
pa nema! 

— Pa gdje je, majo, Božić, gdje je? 
Što već ne dolazi? 

— Čekaj sinko, sad će! 

I Bozi je zbilja bilo teško čekati Bo 
žića! Što mislite, zašto? Ej, ne znate vi, 
ali ću vam ja reći: Načuo on — Bog zna 
kako i otkuda — da će Božić ispuniti 
davnu njegovu želju: dobiće bubanj. Če¬ 
sto se on sigrao sa svojim drugovima voj¬ 
nika: imali su sabalja, pušaka, trubalja, 
kapa — ma svega što treba vojnicima, ali 
nisu imali bubnja i bubnjara! Toj nevolji 
imao je da doskoči Božić i da donese bu¬ 
banj s batićima. Nadomjestili su jednom 
zgodom bubanj starim loncem, ali su ga 
ubrzo bacili natrag u grabu gdje mu je 
i mjesto, jer hrabroj vojsci ne dolikuje 
stari prošupljeni lonac! A krasni, novi 
bubanj s kožom i obodom u narodnim 
bojama i te kako bi lijepo pristao njiho¬ 
voj po izbor četi! Eto, sad znate, zašto je 
Božo tako nestrpljivo čekao dolazak Bo¬ 
žića, pa sad slušajte, što je dalje bilo! 

Napokon je došao teško očekivani Bo¬ 
žić. Božo je osjetio već ujutro da će ve¬ 
čeras sigurno doći, jer je majčica već 


50 


rano u zoru počela tucati šećer i peći ko¬ 
lače, a tatica je donio od nekuda krasno 
božično drvce i smjestio ga u sobi kraj 
njegova krevetića. Ah, kakvo će to da 
bude veselje večeras kad okite božično 
drvce, zapale svjećice i zapjevaju stare 
božične pjesme! 

I kad je uveče došao taj sretni čas, vr¬ 
hunac veselja bio je za Božu kad je pod 
božičnim drvcem ugledao krasan novi 
bubanj! Zagrlio je od radosti roditelje i 
odmah poletio k bubnju, pripasao ga i 
stao udarati — divota, divota! Ali što će 
istom sjutra da bude, kad osvane s bub¬ 
njem među svojim drugovima! Oh, da 
nema te duge noći! I od silne želje da što 
prije svane sutrašnji dan, legne rano u 
svoj krevetić, a bubanj, dakako, postavi 
kraj sebe. Ipak, dugo nije mogao da za¬ 
spi, jer mu je neprestano u glavi šum jelo 
kao da je njegova glava postala bubanj. 

Najednom se nađe — ni sam nije znao 
kako — na strmu brdu. Na leđima je 
imao pušku, na glavi vojničku kapu, a o 
pasu — novi bubanj. Sa svih se strana 

čulo pucanje topova; bjesnio je strašni 
boj. Glavna sila neprijateljska jurišala je 
upravo na brdo koje je branio naš Božo. 
Gdje su bili njegovi drugovi, nije ni sam 
znao, pa ni to kako je dospio ovamo i ka¬ 
ko je ostao sam. Uzalud je bubnjao što je 
jače mogao, uzalud je dozivao u pomoć 
svoje drugove, jer su se neprijatelji sve 
više približavali — nitko se nije odazvao. 
Napokon su se neprijatelji uspeli i na 
vrh brda, navalili na Bozu, oteli mu bu¬ 
banj — krasni novi bubanj koji još dru¬ 
govi ni jesu ni vidjeli — svezali mu ruke 
i noge i bacili ga s brda u duboki ponor. 
Padao je, padao, i napokon tresnuo o tvr¬ 
di kamen, jauknuo i —probudio se. Na 
njegov jauk dotrčala je majčica i našla 
ga kako je u snu pao s kreveta. Božo je 
neko vrijeme plakao misleći još uvijek 
da su ga neprijatelji bacili u ponor, ali 
kad je vidio da je to bio samo san, umirio 
se. Ako su ga i boljela leđa, glavno je da 
je krasni novi bubanj ostao čitav ... 

TUŽAN BADNJAK 

Našao je Ivo čik baš nasred puta, 

Pa ga žurno spremi u džep od kaputa, 
Najsretniji, misli, da je na tom svijetu 
Što sad i on može pušit cigaretu. 
Zadimio Ivo kao pravo Ture, 

Ali jao što se zgodi za po ure! 

Strašno ti je Ivu zaboljela glava, 

I snašla ga neka omamica prava. 

U postelju legne, previja se, znoji, 

A kraj njega maja zabrinuta stoji. 
Krevetu je tužna pristupila bliže 
I pitala Ivu, od čeg zlo ga stiže. 

Kad osjeti maja zadah od duvana — 

E sad bona znade od čega mu rana! 

Eto od duvana njezin Ivo strada, 

A sjutra će Božić — vajme, aoh jada! 


PRVI PUT NA PONOĆKU 

Mirko je čvrsto odlučio da ove godine 
ne zaspe na Badnjak prije ponoći, jer su 
mu roditelji dopustili da ide s njima na 
ponoćku. Neobično ga je to obradovalo! 

Sjeća se kako su prošle godine njegovi 
drugovi mnogo pričali o ponoćki; o sni¬ 
jegu koji putem škripi pod nogama — 
a sada je tako obilno zagruvao —, o zvi¬ 
jezdama kojih se nikada toliko ne vidi ko 
na Badnjak (neki su tvrdili da su vidjeli 
i betlehemsku repaticu!), o pucnjavi iz 
pušaka i kubura, o sviranju orgulja i o 
zanosnom pjevanju, tako gromkom da se 
i Božji svetitelji tresu na oltarima! Mno¬ 
go su Mirkovi drugovi pričali, i Mirko 
je svakako želio da sve ove ljepote sam 
doživi ove godine, pa da se onda i on ras¬ 
priča pred onima koji su te lijepe časove 
prespavali. I on je bio s roditeljima na 
ponoćki, ali je o tom, začudo, poslije šu¬ 
tio kao zaliven. Zašto je tako šutio, od¬ 
mah ću vam ispričati! 

Cijele badnje večeri bio je Mirko za¬ 
poslen s braćom kod božićnjeg drvceta. 
Nije to drvce bilo golemo kao kod go¬ 
spode u gradu i nije bilo nakićeno blista¬ 
vim predmetima od srebrnog stakla i vo¬ 
ska, zlatnim i srebrnim nitima, već 
skromnim crvenim i žutim jabučicama, 
pozlaćenim orasima, lješnicima i lanči¬ 


ćima od zlatnog papira. Ni svjećica nije 
na njemu bilo, a i ne bi se mogle na nji¬ 
hovo drvce pričvrstiti, jer je bilo ovješe- 
no o strop. Ipak je Mirku i njegovoj 
braći i to sirotinjsko božično drvce bilo 
neobično drago, i oni su s ljubavlju vje¬ 
šali svaku stvarcu, a i prepirali se o tome, 
gdje bi koju jabučicu ili zlatni orah bilo 
ljepše vidjeti. U jednom je kutu načinio 
otac betlehemsku stajicu: iz daščica sabio 
je kućicu, oblijepio je papirom, povrh 
krova pričvrstio zvijezdu repaticu koja 
je dovela Sveta tri kralja, izvana obložio 
stajicu zelenom mahovinom i na nju po¬ 
stavio bijele ovčice i male pastire sa šta¬ 
povima (sam ih je izrezao iz lipova dr- 
veta). Izrezao je i Djevicu Mariju, ma¬ 
loga Isusa u jaslicama i sv. Josipa, pa i 
oslića i volića — bili su svi kao živi, da 
ih je bilo milota gledati. Majka je ure¬ 
dila stol pod kojim već je otprije bila ra¬ 
zasuta slama, i na stol je stavila božično 
žito. Otac je nad stolom namjestio golu¬ 
ba, koji je bio načinjen od ljupine jajeta, 
s krilima, s glavom od pamuka i lepe¬ 
zastim repom. Golub bijaše tako posta- 

vljen da bi svaki put zalepršao krilima i 
poletio prema stolu, kadgod bi netko 
otvorio vrata. 

Kad su ukućani svršili svoj posao, 
skupili su se oko betlehemske stajice, 
užegli jedinu svijeću i zapjevali svečanu 
božičnu pjesmu: »Narodi nam se Kralj 
nebeski...« I Mirko se baš od srca ras¬ 
pjevao; nešto, jer će skoro na ponoćku 
— po prvi put u svom životu, a nešto, jer 
se bojao da ga san ne prevari.Junački se 
rvao sa snom! Ove večeri nikako nije 
htio da legne na klupu kraj peći, uz cicu- 
micu koja bi onda prela kraj njega, jer 
bi ga san začas svladao. 

Zazvonilo je prvi puta. Kroz noćnu 
tišinu zvečao je glas zvona nekako sve¬ 
čanije negoli u druge dane. Kao da je 
to neko zvono saliveno upravo za Božić 
iz čista srebra! Negdje prasne kubura, a 
prozori se stresu. Da, ponoćka primiče 
se sve bliže! 

— Prilegni malo, sinko! — nutkala 
je majka Mirka. »Probudićemo te prije 
negoli pođemo.« 

Ali Mirko nije se dao nagovoriti. 
Znao je da ga ni topovi ne bi probudili 
do jutra kad ga jednom san shrva. A 
onda, ponoćka bi minula bez njega! 

Napokon dođe vrijeme da se pođe. 
Mirko i njegov stariji brat navukoše ka¬ 
pute, a Mara se zaogrne u tešku vunenu 
maramu, tako da joj je samo nos virio 
napolje, i krenuše. Majka je s Marom 
išla naprijed, a otac s dječakom iza njih. 

Smrznut snijeg škripio je pod noga¬ 
ma i iskrio se obasjan sjajem mjeseca. 
Bilo je studeno. Zvjezdice su podrhta¬ 
vale kao da i njih zebe. Polako su se uspi¬ 
njali uzbrdo. Crkva bila je već rasvije¬ 
tljena, a oko nje žamorili su ljudi. Po- 
gdjekad prasnula bi koja kubura, a otac 
bi primijetio: »Još će koga raniti ta obje¬ 
sna mlađarija!« Odnekale zaore božić- 
nje pjesme, veselo pocikivanje i smijeh. 
Sve je kip jelo od radosti. 

Uđoše u crkvu. Majka sjede u klupu, 
a Mirko i Mara stajali su uz nju. Otac 
sa starijim bratom ostade kod vratiju .,. 

Zvona zazvone, a svijet napuni crkvu 
do posljednjeg mjesta. Na velikom žrtve- 

niku zapali crkvenjak voštanice, a bo- 
žićnja drvca sa svake strane blisnuše u 
svijetlu. Mirko ih je motrio dugo, dugo 
kao da ih se ne može nagledati!« Ali i 
naše božićnje drvce je lijepo! Ova gole¬ 
ma stabla ne bi ni stala u našu sobu!« — 
pomisli. 

Orgulje zabruje i svećenik, odjeven u 
svečane haljine, uđe. S kora zapjevaju 
»Kirie eleison, Isus se rodi«, a cijela cr¬ 
kva prihvati, tako da su klupe drhtale 
pod njima i prozori su se tresli, osobito 
kad bi orguljaš pritisnuo neku sviralu 
krupnoga glasa. Sve je bilo tako svečano 
i divno, da je Mirku bilo sad jasno, zašto 
su drugovi o tom toliko pričali. I on se 
pridružio pjevačima; jednoj ženi tako se 
svidjelo njegovo pjevanje, da mu je tur- 
nula u ruku veliku jabuku božićnicu ... 

Presta svirka i pjesma: svećenik je 
čitao evanđelje o tom kako se Isus rodio 
i kako su ga prvi došli pohoditi pastiri, 
a poslije toga dugo je govorio. Svi su pa¬ 
žljivo slušali, samo je Mirka počeo san 
svladavati i doskora zaklopi vjeđe. U po- 
lusnu još je čuo kako je svećenik rekao: 


Treba da i mi danas pjevamo kao anđeli 
nebeski. »Svim na zemlji mir koji su do¬ 
bre volje!« Kod Mirka već je uistinu za¬ 
vladao potpuni mir, jer je spavao. I u 
snu mu se pričini da je na svećenikov po¬ 
ziv zapjevala čitava crkva: 

Svim na zemlji mir, veselje 
Budi polag dobre volje ... 



58 


59 


Mirko je silno volio tu pjesmu pa je, 
razumije se, i on zapjevao iz puna grla 
s njima. Najednom, u pola pjesme, oćuti 
kako ga netko čvrsto ščepao za leđa i 
živo drmao. Glasno je kriknuo i otvorio 
oči. Vidio je kako svi u njega zure i smi¬ 
ju se, a majka, sva usplahirena, šane mu 
u pola glasa: »Prestani! Ne pjevaj više!« 

-— Sto je, majko! Zar ne smijem pje¬ 
vati s njima? — upita Mirko. 

;— Cijela crkva šuti i sluša svećenika 
koji govori o djetetu Isusu, a ti si se ras¬ 
pjevao kao da si kod kuće! — ukori ga 
majka tobože ljutito, premda se domi¬ 
šljala da je zaspao. Kako i ne bi! Dijete 
je umorno, a naučeno je da već u to doba 
spava. 

Sad je Mirku bilo jasno. Eto, svi šute 
i slušaju, a on se raspjevao! Rumen ga 
obli po licu, i nije se usudio očiju podig¬ 
nuti, nego je buljio pod klupu. Majka jc 
to primijetila i pogladila ga po kosi. 

— Nisi ti kriv, sinko! Zaspao si. Neće 
ti nitko zamjeriti! 

Ali Mirko se nije mogao primiriti. 
Mučilo ga je nešto drugo. Očima bljesne 

preko svih koji su kraj njega sjeđjeli i 
stajali. Htio je da vidi, nije li koji od nje¬ 
govih drugova tu, pa da je vidio njegovu 
nezgodu. Jest, tu je Janko, stariji njegov 
drug iz škole. On već nekoliko godina 
ide s ocem na ponoćku, ali mu se sigurno 
još nije takova šta desilo. Pogledi su im 
se sukobili, i Mirku se pričinilo kao da 
mu se Janko potsmjehuje. 

— Rastrubiće to on po školi! — po¬ 
misli Mirko i sakrije se za majčina leđa. 
Jedva je čekao da ponoćka svrši i da 
krene kući. 

Na povratku s ponoćke nije mu više 
bilo sve onako čarobno kao na polasku. 
Činilo mu se kao da ga i mjesec ismje- 
huje, a zvjezdice kao da mu žmirkajući 
namiguju: »I mi to znamo!« Kad su sti¬ 
gli kući, dugo nije mogao da zaspi, iako 
je bio umoran. Mučila ga najviše misao 
»Hoće li to Janko rastrubiti po školi?« 
A ujutro čim se probudio, otrči do Janka 
i zamoli ga da o svemu šuti. Za uzdarje 
mu dade krasnu crvenu jabuku koju je 
dobio od one žene na ponoćki. Janko mu 
obeća da će šutjeti. 

Janko je održao svoju riječ i nije pri¬ 
čao nikome o Mirkovoj nezgodi. A vi 
sad znate, zašto je Mirko šutio o svom 
putu na ponoćku. 


ZVJEZDARI 

Krenuli su sa zvijezdom u susjedno 
selo, koje bijaše s onu stranu brda, da 
pjevaju dobrim ljudima starinsku pjesmu 
o Mladom ljetu: 

Dobar vam večer, gospodar, 
Dobre vam goste Isus da! 

To malo ljeto pohvalimo 
I dijete Isusa molimo ... 

Pjesmu su naučili u selu — prastaru 
pjesmu, kao što je prastara i njihova cr¬ 
kva u susjednom selu ili ona gradina koja 
sablasno strši za vedrih noći s hridine 
uvis, prema mjesecu. Ivan je bio Gašpar, 
njegov mlađi brat Mirko Melkior, a su¬ 
sjedov Stanko Baltazar. To su bila tri ne- 
razdruživa prijatelja s brda na kojem su 

stajale kraj šumice samo dvije sirotinjske 
kućice njihovih roditelja. Zvijezdu su na¬ 
činili sami i u nju su smjestili čitavu be¬ 
tlehemsku štalicu; nisu ni na osla ni na 
vola zaboravili! Svijeću im je poklonila 
Stankova majka. I kraljevske krune od 
pozlaćena papira načinili su sami: kako 
da budu Sveta tri kralja bez kraljevskih 
kruna! I onda su jednog popodneva po¬ 
slije Božića krenuli u susjedno selo da 
nazovu gospodarima i gospodaricama 
sretno Novo ljeto. I Stankov pas Murko 
htjede s njima, ali ga otjeraše kući. Ra¬ 
zumije se da su i košaricu ponijeli sa so¬ 
bom, da imadu kuda spremiti, ako im 
tkogod što pokloni. 

Put ih je vodio u šumu u kojoj su oni 
znali svaki puteljak, jer su onuda išli u 
školu. Putem su živo raspravljali o uspje¬ 
hu svoga »poduzeća«: kako će ih susre¬ 
tati njihovi drugovi iz škole; što će im 
reći gospodin učitelj kad ih vidi; hoće 
li im ljudi što darovati ili će ih možda 
otjerati prutom? I tako u razgovoru pri- 
makli su se i selu i otpočeli svoj posao. 

Da, drugovi su ih isprva promatrali 
prijekim okom, što su se usudili u »nji¬ 
hovo selo«, ali domalo kad su čuli sklad¬ 
no pjevanje, smirili su se s tim i pratili 
ih, čitava hrpa djece, od kuće do kuće, i 
već unaprijed najavljivali su njihov do¬ 
lazak. Košarica se pomalo punila; no 
kad je bila puna, primijetili su da se spu¬ 
šta noć. 

Kad su se vraćali kući, već je bilo 
tako mračno da su jedva raspoznavali 
stazu. No oni bi i napamet pogodili u 
svoje selo! Uto je počeo i snijeg da pra- 
minja, isprva rjeđe, poslije sve jače, i kad 
je pomalo prekrio sve polje i izjednačio 
oranicu i stazu u jednu bijelu plohu, bilo 
im je teže: nije se vidjela okolica po ko¬ 
joj su se mogli ravnati. No išlo je još uvi¬ 
jek nekako, sve dok nijesu ušli u šumu. 
Ej, tu je bilo u mraku teško naći pravu 
stazu. Nekoliko puta morali su je tražiti 
kad bi je izgubili, dok je najposlije ne 
izgube sasvim: snijeg je prekrio tlo, i 
staza se više nije raspoznavala, a ravnati 
se nijesu mogli ni po čemu, jer je drvo 
slično — drvetu! Dugo su lutali bez cilja, 

dozivali na sve strane ne bi li ih tko čuo, 
ali se nije javio nitko osim jeke. Najpo¬ 
slije, vidjevši da ne mogu naći izlaza iz 
šume, sjedoše sva trojica na povaljeni 
panj da tu čekaju jutro, ako se prije ne 
smrznu. Bilo je dosta studeno, a i vjetar 
je nesmiljeno pirio i sipao im snijeg u 
lice. 

Strašno im je bilo pri srcu. Sva trojica 
sjedjeli su šutke zgurivši se na panju i 
turivši ruke u džepove. Ovratnike od ka¬ 
puta digli su preko ušiju da im se ne 
smrznu, i tako su čekali. Što? Jutro? A 
možda i smrt od studeni! Snijeg je sve 
jače padao i prekrio ih, te su se činili u 
mraku kao neki kipovi od bijela mramo¬ 
ra. Vrijeme je prolazilo, ali dan je bio 
još uvijek silno daleko. Dan koji bi im 
donio spas! Već ih je stao hvatati san od 
umora. Ako ih savlada, đoni ječe im si¬ 
gurnu smrt: Smrznuće se. Kako li će za¬ 
kukati njihove majčice kad ih nađu ole- 
đene! Što li će se ražalostiti njihova bra¬ 
ća i sestre kad im zabiju krstove na svje¬ 
že grobove! Strašno bi to bilo! No Bog 
će im zacijelo poslati spas! Roditelji ih 
već sigurno traže! Možda i ne traže! 
Možda misle da su ostali kod kumova u 
selu. Jamačno! To i jest ono najstrašnije! 

— »A šta bi bilo, da se sada nenadano 
pojavi vuk i da nas razdere svu trojicu!« 
— prekine šutnju Ivan. 

— »To bi bila užasna smrt!« — cvo¬ 
koćući reče Mirko. Stanko je šutio. Bio 

je najslabije odjeven, pa mu je jamačno 
bilo i najstudenije, te se nije usudio ni 
usta otvoriti. 

Uto se začuje neka lomljava suhoga 
granja po tlu šume. Nešto je trčalo prema 
njima. Da nije vuk? Sva trojica protrnu 
na tu pomisao. Eto ide bliže! Štekće! 
Jest, mogao bi biti vuk! — pomisle. Eto 
ga već sasvim blizu! Prilazi k Stanku! 
Jao sad će ga razderati! I u taj mah sva 
trojica skoče na noge — smogli su još to¬ 
liko snage. Gle, vuk liže Stanku ruku. 
Čudan vuk! 

— Pa to je Murko, Stankov pas!« — 
poviče Ivan. 

— »Hvala Bogu! Izvešće nas iz šu¬ 
me!« ožive sva trojica i stanu si trti ruke. 

— »Sjutra ću mu dati kobasicu!« — 
reče Mirko. 

— »I ja! I ja!« — poviču ostala dvo¬ 
jica. 

I doista. Murko je izveo začas naše 
»zvjezdare« iz šume. Oni su jednostavno 
išli njegovim tragom. I koliko li su se 

iznenadili kad su opazili da ni jesu bili ni 
dvjesta koračaja daleko od svojih kuća! 

Tako su sretno svršili svoj put naši 
zvjezdari... 


SNJEGOVIĆ 

Vraćali se baš iz škole 
Kad je sniježak pršit stao 
I pokrio staze, pute, 

A1 im nije bilo žao. 

Napraviše Snjegovića 

Baš majstorski — ko da živ je! 

A1 ih zeblo, pa rekoše: 

Svemu tomu Snješko kriv je! 


Krivac je, i zato kazna 
Pravedna će stići njega, 

Jer na bijelog Snješka za čas 
Poletješe grude snijega. 





¥ 

| RADE I RUNDOV 

Tko ne pozna susjedova sina Radu? 

Vele da i svi vrapci s krova znadu za 
nj. Pa ne samo oni s krova, već i oni iz 
živice poznadu ga po njegovoj vještoj 
ruci: nikako ih ne pušta u miru, već ih 
gađa kamenjem gdje ih stigne. Sreća je 
za njih što je glogova živica gusta, pa se 
skriju u nju, i čim čuju njegove korake, 
a oni prrrr... Odlete, da ga onda s ke¬ 
stena ili lipe ljute živkajući »živ, živ«. 
Ali jedan je žutokljunac ipak stradao od 
Radina kamena, jer mu je Rade prelo¬ 
mio krilo, te je jadni vrapčić skoro dopao 
macanovih pandža. Ali je i Rade jednom 
stradao; nabacio se kamenom na vrapce, 
a kamen pogodio mjesto vrapčije svojte 
— prozor, i sasuo staklo! A onda ... što 
je bilo neću da vam pričam, tek ću vam 
reći da se Radin otac nešto jako razma¬ 
hivao nečim vitkim, da je Rade jauknuo, 
a vrapci digli graju, zlobnici! Što je to 
bilo dosjetićete se i sami! 

Ali za Radu ne znadu samo vrapci, 
već i ćuke. Čim ga vide, povuku repine 

pa bjegac! Samo koji odvažniji zareži 
muklo, ali kad zvizne prema njemu ka¬ 
men, i on dade nogama vjetra! No i čuke 
dočekali su dan kazne i to tako oštre, da 
su od toga dana živjeli u miru od Radina 
gađanja. Čujte, kako je to bilo! 



Rade je nekako najvolio da zadirkuje 
u kumova Rundova. A Rundov nije bio 
šuška: golem zubat kao mrki vuče, a i 
ćudi bio je mrke. Čim bi tko prošao mimo 
njegova dvorišta, srdito bi nešto promu¬ 
mljao na pasjem jeziku. Djeca su znala 

za njegovu opasnu ćud, a po gdjekoji već 
je i otišao poderanih gaća ispred njegova 
dvorišta — jedan pače i krvavih; zato su 
izdaleka obilazila dvorište, koje je Run¬ 
dov čuvao, da ne bi bio on kojom nesre¬ 
ćom odvezan. Sva su ga se djeca bojala 
kao vatre, samo se Rade junačio, da se 
ne boji. A to se on junačio, jer je bio 
uvjeren da je Rundov čvrsto vezan za 
lanac. 

Radu je kod Rundova najviše privla¬ 
čio njegov kitnjast rep. I doista, nijedan 
pas u selu nije imao tako kitnjasta repa 
kao Rundov! Bio je Rundov i ponosan 
svojim repom, pa ga je dizao visoko uvis 
kao barjak. I tu njegovu najveću krasotu 
uzeo je Rade na nišan, pa bi ga često po¬ 
vukao za rep ili bi mu nogom stao na nj 
— dakako kad bi Rundov bio čvrsto sve¬ 
zan. Rundov bi tada ljutito zarežao, ali 
svezan nije mogao Radi ništa. No čekao 
je samo zgodu, pa da mu plati za sva za¬ 
dirkivani a. 

Jednoga popodneva prolazio je Rade 
mimo dvorišta, u kojem se nalazila Run- 

dovljeva kućica. Rundov je upravo bio 
kod ručka, koji je svakog dana uslijedio 
poslije ručka njegovih gospodara. Glo¬ 
dao je kost, pa se nije mnogo obazirao na 
Radina zadirkivan ja. No kad je Rade tu¬ 
rio batinu kroz deru u plotu i počeo ga 
uckati: brrr!, Rundov mu je srdito uzvra¬ 
tio rrrr! i pokazao mu samo svoje oštre 
zube misleći da će to biti Radi dovoljna 
opomena. Ali Radi nije nešto dalo mira, 
pa se pope na plot i povuče Rundova za 
rep. Rundov i opet zareži još jače, ali 
kako je bio u ozbiljnu poslu, brzo ušuti 
i nastavi da glođe kost. Rade i opet po¬ 
vuče Rundova za rep, ali kad Rundov 
bijesan htjede na nj, skoči s plota i po- 
bježe. No u zao čas! Rundov se tako raz¬ 
bjesnio te je prekinuo lanac i pojurio stra¬ 
šno režeći za Radom. Rade udari u lelek 
i stade juriti kao da ga vile nose! Mada 
je bio prvi trkač u selu, Rundov ga je za¬ 
čas dostigao i već ga je vukao za čakšire. 
Uzalud je Rade vikao: U pomoć! U po¬ 
moć! Uješće me! Nitko ga nije čuo da 
mu dođe u pomoć. 

Ali eto i gorega jada! Rade je jurio ni 
sam ne znajući kamo; samo da bježi 
ispred bijesnog Rundova! Kako je naglo 
trčao neprestano se obazirući na Run¬ 
dova koji ga je progonio, nije ni primije¬ 
tio da juri ravno prema bari punoj blata 
i prljave vode. Kad je ugledao pred so¬ 
bom baru, već je bilo prekasno da se za¬ 
ustavi, i on pljus u blato! Na sve strane 
prsnuše kaljavi škropci i poprskaše Run¬ 
dova po gubici. E, sad se Rundovu nije 
više htjelo da progoni Radu, pa još — 
dva tri puta zalaje i vrati se u svoje dvo¬ 
rište zadovoljan, što je jednom Radu is¬ 
platio za njegova zadirkivan ja. 

A Rade? Izvukao se nekako iz ka¬ 
ljuže, sav prljav i mokar, i poderanih 
gaća ode kući, da mu ih tamo opet otac 
»malo pročisti« štapićem. 

KAKO JE PETRICA SKORO 
OSTAO BEZ NOVE TORBE 

Tko veseliji od maloga Perice, kad 
mu je majka salila novu torbu i lijepo je 
izvezla! Perica stavi u torbu novu plo¬ 
čicu, spužvicu, pisaljku i knjige, a maj¬ 
ka primetne nekoliko jabuka, sira, kruha 
i Perica krene veselo u školu. 

Drugovi su Peri čini otišli već ranije, 
pa je Perica morao ići sam. »Ništa zato«, 
poirtisli Perica, »požuriću se, pa ću ih 
brzo dostići«. Putem je ponavljao svoju 
zadaću, ali su mu ipak sve misli bile u 
— torbi! Ej, kakova će biti čuđenja, kad 
drugovi vide njegovu torbu! Nitko u 
školi nema takove! 

Bio je već blizu škole, kad opazi na 
vrhu starog drveta ptičje gnijezdo. Sta¬ 
de. Išao bi na drvo, ali su mu još zujile 
u ušima učiteljeve opomene: da se ne 
smije dirati u ptičja gnijezda i u mlade 
ptice. S druge ga strane opet mame sa 
drveta ptičice svojim cijukanjem: sigur- 

no su već poletarci. I najednom, kao da 
ga neki zloduh tjerao na drvo, skine novu 
torbu i uspne se na vrh drveta. Prikuči se 
gnijezdu i zaviri u nj: gle, tri lijepa pole¬ 
tarca — samo što ne odlete. Brzo uze 
jedno ptiče iz gnijezda, pa se s njim spu¬ 
sti niz drvo, turi ga u torbu i pođe po 
drugo. Uzalud su stare ptičice oblijetale 
drvo tužno cijučući, Perica kao da danas 
nema srca, kao da je sada sasvim drugi 
Perica, a ne onaj kojega je cijelo selo 
hvalilo, a učitelj volio! 

Kad je on pošao po drugo, pa kad je 
s vrha pogledao torbu, zamalo da nije 
pao s drveta od zaprepaštenja! Dojuri 
neki pas, pa sve nešto njuši oko torbe. 
Perica viče s drveta, tjera garova, ali se 
on ne da otjerati. Perica baci za njim ko¬ 
mad suhe grane, a garov najednom ščepa 
torbu pa s njom bjež! Perica se zapre¬ 
pasti i siđe brzo s drveta, ali garovu više 
ni traga. Što će sada? Ako krene kući 
što će mu reći maja; ako krene u školu, 
kako će bez torbe! Ljuto se pokajao, što 
je išao dirati u ptice, ali sad je bilo pre- 

kasno! Dugo je promišljao i napokon 
ipak krene u školu. 

Bojažljivo uđe u razred, a to svi gle¬ 
daju u nj i smiju se. Nije znao zašto. 
Lako za njih, da ga učitelj nije upitao: 
— A kamo ti, Perice, torba? 

Perica pocrveni i brižne u plač, a 
učitelj pođe do ormara, izvadi Peričinu 
torbu, i reče: 

— Da nisi u nju lovio možda ptice? 
Ajde pričaj, kako je to bilo, da i drugi 
znadu ! 

Što je Perica morao ispričati, znate, a 
ja ću vam još reći samo to da je garov 
bio učiteljev pas, koji je sve nosio kući, 
pa je i Peričinu torbu donio ravno u ško¬ 
lu. Reći ću vam i to, da je učitelj Perici 
oprostio njegovu prvu nevaljalštinu i re¬ 
kao: »Teško je tebi bilo bez torbe, koju 
bi ti mama sašila novu, a kako bi bilo 
malim pticama bez njihovih mladih!« 

APRILSKO VRIJEME 

Malo prvo Sunce smijalo se s neba, 

I toplo je bilo — ma baš kako treba! 

A sad, evo, pljušti, ko za inat svima, 

I studeno baš je ko da ide zima. 

Ulice su puste; malo vidiš svijeta! 

A1 nevrijeme ipak dvojicu ne smeta. 
Usred ceste stoje i razgovor vode: 

Hoće 1‘ poslije podne za igru bit zgode? 

Pitanje je teško, ko će da ga riješi! 
Na rastanku tako jedan drugog tješi: 
Ta aprilska kiša prestati će sama, 
Poslije kiše Sunce opet sjaće nama! 

NJIH ALKA BILA JE KRIVA 

Perica i Stanko uprte svoje torbe i 
krenu u školu. Danas su im torbe neka¬ 
ko jače nabrekle nego obično; a to zato, 
što su im majke utrpale u njih zaire kao 
da idu na daleki put. I trebalo im je toga; 
knjiga im nije trebalo, jer će danas učiti 
iz najdivnije knjige, koju je sam Bog na¬ 
pisao — iz Prirode. Danas, naime, idu u 
planinu na izlet, a tu će, kako im je re¬ 
kao u školi gospodin učitelj, naučiti više 
nego li iz najdeblje knjige. 

Idu oni tako u školu i razgovaraju o 
svemu i svačemu, a najviše o današnjem 
izletu. Danas će u planinu do ruševina 
staroga grada. Svi su se tome silno rado-, 
vali, jer su u školi čuli mnogo toga o tim 
razvalinama, a još više su čuli od uku¬ 
ćana. Pričali su im, kako ima negdje pod 
razvalinama zakopano ukleto blago — 
puni lonci zlatnih cekina, ali ih nitko ne 
može otkopati; čim tko stane kopati i lo¬ 
pata zvekne o lonac, propadne lonac još 
dublje u zemlju. Samo na Uskrs o ponoći 
mogli bi se lonci otkopati, kad ukleto 

zlato procvate ognjenim cvijetom. A i 
tada bi ih mogao otkopati samo onaj, tko 
ne bi pritom govorio ni riječi i tko se ne 
bi uplašio kad bi ga napastovali dusi koji 
čuvaju to blago. Pričali su i to, kako se 
tamo često čuje jecanje nekoga okrutnog 
vlastelina, koji je davno doba gospodo- 
vao u tom gradu i strašno zlostavljao svo¬ 
je podanike — kmetove, dok nije Bog 
udario ognjenom munjom i njega i nje¬ 
gov grad. Vlastelin pao je mrtav, a na nj 
se srušila kula i zatrpala ga kamenjem. 
Danas se u tim napola srušenim kulama 
gnijezde ćukovi, sovuljuge i šišmiši. Sve 
će oni to danas vidjeti izbliza i penjaće 
se po starim kulama, gdje su nekad ho¬ 
dali vitezovi. I s najviše kule gledaće da¬ 
leko u ravnicu i vidjeti mnoga sela, pa i 
grad u daljini, kako im je rekao gospo¬ 
din učitelj. 

— Hoćemo li vidjeti i naše selo? — 
upita Perica. 

— Dakako da hoćemo, jer i mi iz na¬ 
šeg sela vidimo razvaline Jastreb-Grada. 
(Tako se zvao nekada taj grad). 


— I našu kuću? Ja ću mahati našima 
Kapom. Već sam im rekao. 

— Da, ali oni te neće vidjeti, jer ćeš 
biti manji od komarca. 

— Ali će vidjeti dim vatre što ćemo je 
tamo naložiti, i peći kestenje što ga no¬ 
simo u torbi. 

I tako su se njih dva razgovarali cije¬ 
lim putem idući kroz polja, u kojima su 
se zlatile zrele bundeve u suhom kuku¬ 
ruzu, a jata brbljavih čvoraka digla bi se 
svaki čas u zrak, da se opet spuste na dru¬ 
gi kukuruz. Razgovarajući se tako sti¬ 
gli su i do potoka i do uske brvi, što je 
vodila na drugu stranu. 

— Gledaj, Stanko, tamo na onoj vrbi 
još stoji naša njihaljka koju smo u ljetu 
načinili od gužve. I daska još je tamo na 
kojoj smo sjedjeli kad smo se njihali. 
Kako bi bilo, da se i sad malo zanjišemo, 
a? 

— Jesi li lud? — odvrati Stanko. Za- 
kasnićemo onamo, a gospodin učitelj re¬ 
kao nam je da neće nikoga čekati, nego 
će točno u dva sata krenuti. 

— Pa nećemo dugo. Samo da se dva- 
tri puta zanjišemo, i dosta. Stići ćemo i 
onako prerano onamo. 

— Pa dobro, no ako zakasnimo, bićeš 
ti kriv. 

Pođu oni do njihaljke i stanu se nji¬ 
hati. Najprije se uspne Perica, a Stanko 
ga je zamahivao, a onda sjedne Stanko, 
a Perica ga zanjihivao. Najposlije sjednu 
oba da se još nekoliko puta zanjišu, pa 
da onda krenu u školu. Sad su se otisnuli 
nogama i vikali: 

— Hura, hura! Baš ide lijepo — kao 
da se voziš na aeroplanu! 

— Jače, jače, da se vinemo do kroš¬ 
nje! — poviče Perica. 

I oni se stanu sve jače njihati, kadli 
najednom nešto načini u grani krkac! 
Prestrašiše se i htjedoše da skoče, no bilo 
je prekasno, jer su već obojica letjeli rav¬ 
no u — potok. Dugo su se koprcali, dok 
su se iskobeljali mokri od vode kao mi¬ 
ševi i blatni od mulja kao krmci. U čudu 
su gledali jedan drugoga kao da se pi¬ 
taju: Jesi li to ti, Perica? A onda usklik- 
nu obojica u jedan glas: A izlet? 

Bilo im je da se rasplaču. Sad im eto 
ne preostaje drugo nego da se operu i 
osuše. Ovako mokri ne mogu u školu. A 
do toga ... jao!... već mogu oni da odu 
na izlet. Uspnu se obojica na vrbu, kojoj 

su ljudi otsjekli grane, i tu su se obojica 
sušili na suncu. Sreća što je bio topao 
dan, jer bi inače ozebli. Sad više nijesu 
pričali. Šutjeli su. 



Jesensko sunce sporo ih je sušilo, a 
vrijeme im je odmicalo brže nego obično. 

Čuli su, kako su u selu na crkvenom tor¬ 
nju udarile tri četvrti, pa dva sata — to 
je bilo doba kad se kreće. Zatim su re¬ 
dom opet odbijale četvrti. I nebo se ne¬ 
kako počelo tmuriti kao da kani udariti 
kiša. Istom kad je udarilo dva sata i tri 
četvrta, nekako su se osušili. No što sa¬ 
da? Da krenu u školu? To nema smisla, 
jer su oni već sigurno otišli. I pri tom su 
obojica pogledali prema razvalinama, 
hoće li vidjeti dim, ali dim se nije dizao 
sa razvalina. Po tome bi znali da su izlet¬ 
nici ondje. Da sami krenu onamo? Ne 
znaju puta, a i strah ih je, jer put vodi 
kroz šumu, gustu šumu, gdje bi mogli 
zabasati, a onda? 

Što im je dakle drugo preostalo, ne¬ 
goli da se vrate kući. Što će im samo reći 
u selu? Što će im reći sjutra drugovi kad 
dođu u školu! Drugovi će pričati što su 
sve vidjeli i doživjeli, i potsmjehivati se 
njima koji nisu bili. 

Neprestano su se okretali prema raz¬ 
valinama, hoće li ugledati dim, što bi bio 
znak da su izletnici već stigli onamo. Ali 

dima i opet nisu ugledali, i bilo im je 
čudno. 

A kad su sjutradan stigli u školu, sa 
strahom su čekali, kako će drugovi po¬ 
četi da pričaju. Ali brzo im je odlanulo 
kad su čuli da juče uopće nije bilo izle¬ 
ta, jer je vrijeme bilo nestalno i bojali su 
se da će padati kiša. 

Kad su se vraćali kući kraj njihaljke, 
usklikne Stanko: 

— Eto, Perice, njihaljka bila je kriva 
da smo skoro zlo prošli. 


SAMOZVANCI 

Izišla je, eno, 

U dvorište Beba, 

U rukama noseć 
Krišku bijela hljeba. 

Maslaca joj ozgo 
Naličila nana, 

Pa taj mamac mami, 
Goste sa svih strana. 




Tu se cica-maca 
Oko Bebe mazi, 
Koka digla glavu, 
Ćuko jezik plazi. 

Pitala ih Beba: 

»A što bi vi htjeli? 
Ajde nek mi svaki 
Po istini veli!« 

»Znaš da maslac, Bebo, 
Zdravo prija maci!« 

A na to će koka: 

»De mi hljeba baci!« 

Zalajao ćuko — 

Ne smišljajuć dugo: 
»Vau! Meni prija 
I jedno i drugo!« 

